**Condiţiile de organizare a taberelor, excursiilor, expedițiilor…**

Condițiile de organizare a taberelor, excursiilor, expediţiilor şi a altor activităţi de timp liber în sistemul de învăţământ preuniversitar sunt reglementate de **Ordinul MEN nr. 3060 din 03.02.2014**.

Ordinul stabilește condițiile generale de organizare a acestui tip de activități, obligațiilor tuturor celor implicați (cadru didactic, elevi, părinți, agenții de turism, firme de transport, unități de cazare) și DOSARUL activității.

Astfel, dosarul taberei, excursiei, expediţiei sau al altei activităţi de timp liber care implică deplasare, servicii de cazare şi masă va conţine **documente** referitoare la:

* deplasare;
* transport;
* servicii de cazare şi masă;
* costuri.

**Documentele referitoare la deplasare** sunt:

**a) planul** taberei, excursiei, expediției sau al altei activități de timp liber care implică deplasare, servicii de cazare şi masă, conform **Anexei nr. 2** la *Condiţiile de organizare*;

**b) regulamentul** taberei, excursiei, expediției etc.;

**c) acordul scris** al părinților/tutorilor legali ai elevilor participanţi la tabără, excursie, expediţie etc., conform formularului prevăzut în **Anexa nr. 4** la *Condiţiile de organizare*;

**d) procesul-verbal** încheiat în urma prelucrării, însuşirii şi semnării regulamentului taberei, excursiei, expediţiei etc. de către toţi participanţii la tabără, excursie, expediţie etc.

**Documentele referitoare la serviciile de transport** sunt:

**a)** **copia certificatului de înmatriculare** a operatorului economic la oficiul registrului comerțului;

**b) copia certificatului de clasificare a unităţii de transport** (în cazul în care deplasarea se realizează cu autovehicule);

**c)** **copia licenței de transport persoane** în traficul intern sau internaţional (în cazul în care deplasarea se realizează cu autovehicule);

**d)** **copia asigurării de răspundere a transportatorului faţă de călătorii transportaţi**, în caz de accidente, în cazul în care deplasarea se realizează cu autovehicule, **formularul nr. 1.2** prevăzut în **Anexa nr. 4** la *Condiţiile de organizare a taberelor, excursiilor, expediţiilor şi a altor activităţi de timp liber în sistemul de învăţământ preuniversitar*, aprobate prin **Ordinul MEN nr. 3.060/2014**, semnat şi ştampilat.

**Documentele referitoare la serviciile de cazare şi/sau masă** sunt:

**a)** **copia certificatului de înmatriculare** a operatorului economic la oficiul registrului comerțului;

**b)** **copia licenței de turism** a operatorului economic/a certificatului de clasificare a structurii de primire turistice de cazare şi alimentaţie;

**c)** **formularul nr. 1.1** prevăzut în **Anexa nr. 4** la *Condiţiile de organizare a taberelor, excursiilor, expediţiilor şi a altor activităţi de timp liber în sistemul de învăţământ preuniversitar*, aprobate prin **Ordinul MEN nr. 3.060/2014**, semnat şi ştampilat.

Factura fiscală însoţită de factura pro forma trebuie să menţioneze costul/persoană defalcat pe servicii de transport şi servicii turistice.

Pentru a veni în sprijinul colegilor care întenționează să organizeze astfel de activități, agenția de turism a sindicatului, **SIP TOUR**, a pregătit un **portofoliu (orientativ) cu documentele necesare**:

- OMEN nr. 3060/03.02.2014 privind aprobarea *Condiţiilor de organizare a taberelor, excursiilor, expediţiilor şi a altor activităţi de timp liber în sistemul de învățământ preuniversitar*;

- Cerere de aprobare;

- Planul activității;

- Regulament;

- Acordul scris al părinților/tutorilor legali ai elevilor participanți;

- Procesul-verbal încheiat în urma prelucrării, însușirii și semnării regulamentului.